שמחה לוסטיג

שמחה לוסטיג (16 ביוני 1937 - 27 באפריל 2009) היה איש עסקים וספורטאי ישראלי.

ביוגרפיה
לוסטיג נולד בתל אביב וסיים את לימודיו התיכוניים בתיכון עירוני א'. הוא היה חבר הגרעין המייסד של קיבוץ גונן ברמת הגולן מטעם תנועת הצופים. הוא שירת בגדוד 88 של הנח"ל המוצנח, תחת פיקודו של עוזי יאירי. במרץ 1957 נפצע קשה במהלך פעילות מבצעית בגבול מצרים ונותר משותק בגפיו התחתונות.

בתקופת השיקום החל לעסוק בספורט נכים. בתחום הספורט פיתח לוסטיג תחומי עניין שונים. הוא היה חבר בית הלוחם תל אביב, השתתף באולימפיאדת הנכים בשנים 1960 ו-1964, היה אלוף ישראל בטניס שולחן לנכים, ועסק גם בנהיגה בסירות מרוץ.

בשנת 1959 נפטר אביו של לוסטיג ועסק היהלומנות המשפחתי הועבר לידיו. לצד פיתוח העסק היה לוסטיג מעורב בפעילות ציבורית בתחום היהלומנות ושימש משנה לנשיא בורסת היהלומים הישראלית וחבר נשיאות התאחדות תעשייני היהלומים בישראל. בשנים 2003–2006 שימש בהתנדבות יו"ר מכון היהלומים בישראל ובשנת 2008 העניקה לו הבורסה תואר "יקיר תעשיית היהלומים".

לוסטיג לקח חלק גם בפעילות ציבורית להרחבת אפשרויות התעסוקה של נכים, בין היתר בתחום היהלומנות, והיה חבר הוועד המנהל של עמותת "נגישות ישראל". לאחר מלחמת לבנון השנייה, בשנת 2006, פרסם לוסטיג בעיתונות מודעת תמיכה ברמטכ"ל דן חלוץ.

חיים אישיים 
לוסטיג היה נשוי ואב לשתי בנות, בהן השדרנית דפנה לוסטיג. הובא לקבורה בכפר שמריהו, מקום מגוריו.

בן דודו של שחקן הכדורסל ארז לוסטיג.

קישורים חיצוניים
 
 פירוט השתתפותו בתחרויות המשחקים הפאראלימפיים באתר הרשמי של IPC 
 ראיון בנושא נכותו באתר ארגון נכי צה"ל, אפריל 2006.
 ריאיון לרגל סיום תפקידו כיו"ר מכון היהלומים, 3 באוגוסט 2006.
 שמחה לוסטיג, מעמודי התווך של תעשיית היהלומים הישראלית, הלך לעולמו, 28 באפריל 2009.

הערות שוליים

אנשי עסקים ישראלים
יהלומנים ישראלים
שחקני טניס שולחן נכים ישראלים
מדליסטים פאראלימפיים ישראלים
ספורטאים פאראלימפיים ישראלים
אישים הקבורים בבית הקברות בכפר שמריהו
כדורסלנים ישראלים באולימפיאדת הנכים רומא (1960)
כדורסלנים ישראלים באולימפיאדת הנכים טוקיו (1964)
כפר שמריהו: אישים
משפחת לוסטיג
ספורטאים נכי צה"ל
חברי גרעיני נח"ל
בוגרי תיכון עירוני א' (תל אביב)
ישראלים שנולדו ב-1937
ישראלים שנפטרו ב-2009
נכי צה"ל שהוכרו לאחר מותם כחללי צה"ל